Ivica Kostelić: Ovo je bila moja zadnja utrka u Svjetskom kupu

U Wengenu, na skijalištu gdje je postizao najveće uspjehe, Ivica Kostelić odvozio je zadnji lauf u Svjetskom kupu. Osvojio je bodove u kombinaciji. Nakon ulaska u cilj potvrdio je: Gotovo je

<p>U Wengenu, na skijalištu gdje je postizao najveće uspjehe u karijeri, <strong>Ivica Kostelić </strong>odvozio je zadnju utrku u karijeri u Svjetskom kupu. Osvojio je bodove u kombinaciji. Nakon ulaska u cilj je potvrdio: 'Gotovo je, ovo je bila zadnja utrka u mojoj karijeri u Svjetskom kupu'.</p><p><strong>POGLEDAJTE VIDEO:</strong></p><p>Ivica Kostelić potvrdio je to za televiziju ARD između dvije utrke kombinacije u švicarskom Wengenu i tako zaokružio bogatu karijeru.</p><p>Karijeru koju bi svaki skijaš mogao poželjeti, a neki samo sanjati.</p><p>- Jako sam želio opet doći u <strong>Wengen</strong>. Ova staza je 'majka svih slaloma', jedino ova staza ima sve, strminu, ravni dio i dio na kojem staza visi samo na jednu stranu. Unatoč boli u koljenu, želio sam svakako doći do cilja pa nisam previše riskirao u slalomu. Ja skijam više od 30 godina i za mene je skijanje oduvijek bilo čak i više od ljubavi. Bez obzira na 14 operacija u mojoj dugoj karijeri - rekao je najbolji hrvatski skijaš u povijesti pa u razgovoru za <a href="http://sport.hrt.hr/369575/video-kostelic-ne-zelim-odvoziti-svoju-posljednju-utrku">HTV </a>otkrio da možda ipak još nastupi na SP-u:</p><p>- Vjerojatno je to u Svjetskom kupu posljednja kombinacija. Nažalost, ove sezone nema više drugih kombinacija. Što se tiče Svjetskog prvenstva, o tome ćemo još odlučiti. Ta riječ teško izlazi iz mojih usta i mojeg srca. Ne želim odvoziti svoju posljednju utrku. Reći ću samo: vjerojatno je bila <strong>zadnja u Svjetskom kupu</strong>.</p><p>Unatoč <strong>bolnom koljenu</strong>, Ivica je odskijao utrku i gotovo sigurno rekao "zbogom" planinama, snijegu i ledu, hladnoći i velebnosti zemaljskih vrhova. Bolno koljeno sada će morati na operaciju, bit će to njegova "jubilarna" 15. operacija u karijeri.</p><p>Da je majstor, majstor je. Od 2001. godine kada je u Aspenu osvojio slalomsku utrku Svjetskog kupa sa startnim <strong>brojem 64</strong> pa do srebra 2014. godine u superkombinaciji na Olimpijskim igrama u Sočiju. Ivica je uvijek bio sinonim za ustrajnost, volju i želju.</p><p>Na skije je stao u najranijoj dobi, a prvu značajniju pobjedu ostvario je 1992. godine pobjedom u veleslalomu u slovačkoj Vratni. Nastavlja s uspjesima, a 1997. godine osvaja brončanu medalju u kombinaciji u Schladmingu. Nakon juniorske karijere zaredale su ozljede, ali Ivica se nije predavao. Zatim je upisao pobjedu, koja je i dan-danas ostala najveća u karijeri. Nitko nikad prije i poslije nije osvojio utrku Svjetskog kupa s tako visokim brojem. Kao kad je <strong>Goran Ivanišević </strong>osvojio Wimbledon s pozivnicom, tako je i Ivica pobijedio u trenutku kad se tome nitko nije nadao.</p><p>Iako je prva pobjeda stigla u Aspenu, njegovo najdraže skijalište postao je <strong>Wengen</strong>, gdje je neprikosnoven. Ima šest pobjeda i čak 13 postolja, više od bilo kojeg drugog skijaša u povijesti. Wengen je bio i ostao njegov teren, vjerojatno ga je zato i izabrao za oproštaj.</p><p>Zadnja velika medalja stigla je na ZOI-u u Sočiju 2014. gdje je osvojio srebro u kombinaciji i skupo ga platio. Da bi bio spreman za ZOI godinu dana ranije podvrgnuo se još jednoj operaciji koljena, koje nakon toga više nikad nije bilo isto.</p><p><strong>Ante</strong> <strong>Kostelić </strong>nedavno je izjavio da bi Ivica 15. operacijom koljena u karijeri mogao nastaviti skijati, ali Ivica je odmah odbacio takvu mogućnost. Desetak dana kasnije odlučio je završiti karijeru. </p><p>Odlazi kao sedmi najbolji slalomaš svih vremena po FIS-u i 17. najbolji skijaš u povijesti.</p><h2>Sve pobjede Ivice Kostelića:</h2><h2>Svi trofeji Ivice Kostelića:</h2>